2021. gada 2. decembrī

Ulla Zirne uz trešo pasaules kausa posmu iekļauta komandas pamatsastāvā

Piektdien, 3. decembrī, kā ierasts, norisināsies Nāciju kauss jeb kvalifikācija pamatsacensībām. Nedēļas nogalē pamatsacensības jau otro reizi pēc kārtas norisināsies Soču ledus trasē.

Starp 38 vīriem par vietu pamatsacensībās cīnīsies arī divi latvieši: Kristers Aparjods un Riks Kristens Rozītis.

Savukārt starp 41 sievieti arī trīs Latvijas sportistes: Sigita Bērziņa, Ulla Zirne un Elīna Ieva Vītola. Tiesa, Vītolai pēc treneru lēmuma šajā Nāciju kausā nebūs iespēja kvalificēties pamatsacensībām.

Situāciju par komandas sastāva maiņu komentē izlases menedžeris un treneris Kristaps Mauriņš: *“Šis lēmums tika veikts, vadoties pēc izstrādātā iekšējā kritērija. Sākot ar sezonas otro pasaules kausa posmu, atlēti, kura ir ārpus TOP 12 pamatsacensībās, proti, sliktākā rezultāta īpašnieci no latvietēm, ja vairākas mūsu izlases dalībnieces nav labako divpadsmitniekā, treneri uz nākamo kausa posmu var aizstāt ar sportisti, kas startē tikai Nāciju kausā, šajā gadījumā Ullu.*

*Ņemot vērā to, ka mēs šeit jau esam otro nedēļu pēc kārtas un visi trasi puslīdz ir iepazinuši, šo sastāva maiņu trešdien noteicām ar vienu kontroltreniņa braucienu starp Ullu un Elīnu. Ulla nobrauca ātrāk, līdz ar to izcīnija vietu komandā uz Eberspacher Pasaules kausa trešo posmu. Uz Altenbergu atkal pastāv iespēja, ka varētu notikt sastāva maiņa, bet par to varēs runāt tikai pēc dāmu sacensībām.”*

Latvijas Nacionālās kamaniņu sporta izlases startiem seko līdzi tiešraidē Sportacentrs.com TV un interneta portālā Sportacentrs.com.

Sestdiena, 4. decembris

09.30 Pirmais brauciens – Divvietīgās ekipāžas
10.50 Otrais brauciens – Divvietīgās ekipāžas
12.45 Pirmais brauciens – Vīri
14.20 Otrais brauciens – Vīri

Svētdiena, 5. decembris

09.30 Pirmais brauciens – Sievietes
10.55 Otrais brauciens – Sievietes
12.30 BMW Sprinta kauss – Vīri
13.15 BMW Sprinta kauss – Divvietīgās ekipāžas
13.50 BMW Sprinta kauss – Sievietes

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456